Dubrovnik, 19. studenoga 2024.

Na: Otvaranje izložbe „Pogled kroz Portret Marije Ghetaldi-Gondola“ u Kneževu dvoru

Dubrovački muzeji u suradnji s Hrvatskim restauratorskim zavodom u petak, 22. studenoga 2024. u 19 sati u Kneževu dvoru organiziraju otvaranje izložbe „Pogled kroz Portret Marije Ghetaldi-Gondola“. Na izložbi će se predstaviti rezultati konzervatorsko-restauratorskih radova na slici Carmela Reggia „Portret Marije Ghetaldi-Gondola“ iz 1812. godine. Korištenje suvremenih neinvazivnih istraživačkih metoda dovelo je do rijetkog nalaza: otkriveno je postojanje ranijeg portreta ispod bojenog sloja što je omogućilo kontekstualizaciju ovog djela, kao i upućivanje na pripadnost zaokruženoj cjelini portreta iz Zbirke slikarstva Kulturno-povijesnog muzeja. Arhivskim istraživanjima se otkrivaju i donose manje poznati detalji iz povijesti dubrovačkih vlastelinskih obitelji Ghetaldi i Gondola. Osim slikarskih djela, izložba predstavlja proces i rezultate provedenih konzervatorsko-restauratorskih radova.

Autorica izložbe je viša kustosica Dubrovačkih muzeja Lucija Vuković, a stručni suradnici Ljubo Gamulin, Barbara Knežević-Kuzman i Nađa Lučić iz Hrvatskog restauratorskog zavoda. Izložba ostaje otvorena u Kneževu dvoru do 31. ožujka 2025. godine.